Vil man nå en tur i bølgerne, mens der stadig er livreddere på stranden til om nødvendigt at fiske én op igen, skal man skynde sig og komme af sted allerede i denne uge. Onsdag den 16. august lukker livreddertårnene nemlig ned for i år. - Når skolernes sommerferie slutter, kommer der markant færre mennesker på strandene, og derfor er det en naturlig afslutning på livreddersæsonen. Vi håber, at den kommende uge giver de badeglade gode muligheder for at få en dukkert, siger Anders Myrhøj, chef for drift og sekretariat i TrygFonden Kystlivredning. I Nordjylland har livredderne - trods det kedelige vejr - den seneste uge haft nok at se til. Fra stranden i Blokhus måtte redderne rykke ud til et sommerhus, hvor en 66-årig mand havde fået hjertestop. Mens ambulancen var på vej, begyndte livredderne genoplivning og stød med en hjertestarter. Manden blev senere fløjet med helikopter til sygehuset. I alt måtte de nordjyske livreddere ud i 16 førstehjælpsaktioner, 55 forebyggende aktioner og 928 oplysende indsatser i sæsonens næstsidste uge. Livredderne er i Nordjylland til stede på ved Blokhus, Løkken, Tornby, Palmestranden, Sønderstrand og Tversted.

Opsummering:
Sæsonen er næsten slut for TrygFondens livreddere på de nordjyske strande - den 16. august lukker de rød- og hvidstribede livreddertårne for i år.